Finance – Page 2 – T Roos
Sommige mense glo in korttermyn versekering, ander weer nie. Indien u wel daaraan glo om korttermyn versekering uit te neem, moet u seker maak dat u bates nie onder- of oorverseker is nie. Indien u bates oorverseker is, beteken dit u betaal onnodige premies vir dekking wat u nie sal kan eis nie. Indien u onderverseker is, dink u moontlik dat u vir ‘n sekere bedrag dekking het, terwyl u in der waarheid nie soveel dekking geniet as wat u gedink het nie.
Kom ons kyk na Mary se geval:
Tien jaar gelede het Mary vir haar ‘n motor gekoop en dit verseker teen die destydse markwaarde van R50 000. Alhoewel die markwaarde van haar motor met verloop van tyd verlaag het, het sy nooit haar versekeringsmaatskappy daaroor ingelig nie.
Gister was sy in ‘n ongeluk waarin haar motor afgeskryf is. Sy dien ‘n eis by haar versekeringsmaatskappy in vir R50 000, aangesien dit die bedrag is waarvoor haar motor verseker was.
Aangesien die motor teen markwaarde verseker was, word die versekering se uitbetaling op die huidige markwaarde van die motor gebaseer. Ten tyde van die ongeluk was die motor se markwaarde slegs R10 000.
Mary is baie ongelukkig aangesien sy premies betaal het op ‘n markwaarde van R50 000 en nou slegs R10 000 van die versekeringsmaatskappy ontvang het.
Mary was oorverseker, want haar motor was verseker vir meer as sy markwaarde. Dit was haar verantwoordelikheid om haar versekeringsmaatskappy van tyd tot tyd te kontak sodat die versekerde waarde van haar motor afwaarts aangepas kan word, aangesien sy markwaarde met verloop van tyd verlaag het. Aangesien die motor se versekeringspremies op sy markwaarde gebaseer was, sou haar premie verlaag het elke keer as sy die versekeringsmaatskappy daaraan herinner het om die markwaarde van haar motor afwaarts aan te pas. Sy sou dan nie premies betaal het vir oormatige dekking waarteen sy in elk geval nie kon eis nie.
Kom ons kyk nou na John se geval:
Hy het sy huis oorspronklik vir R50 000 gekoop en dit verseker teen die destydse markwaarde van R50 000. Tien jaar later tref ‘n ramp hom en sy huis brand af. Ten tyde van die brand was die huis se waarde R100 000. John het egter nooit die versekeringsmaatskappy in kennis gestel dat die markwaarde van sy huis oor die jare verhoog het nie.
John dien ‘n eis vir R100 000 by sy versekeringsmaatskappy in, maar die versekeringsmaatskappy betaal slegs R25 000 aan hom uit.
Die versekeringsmaatskappy het die ratio bereken tussen die waarde waarvoor John sy huis verseker het en wat dit werd was op die tydstip toe dit afgebrand het, en wel as volg:
Waarde verseker / Huidige markwaarde = R50 000/R100 000 = 50%
Die ratio van 50% beteken dat die huis slegs vir die helfte van sy markwaarde van R100 000 verseker was ten tyde van die brand.
Die versekeringsmaatskappy het hierna die pro rata ratio van 50% toegepas op die werklike versekerde bedrag om die bedrag van sy versekeringsuitbetaling soos volg te bereken:
Bedrag verseker x Ratio onderverseker = R50 000 x 50% = R25 000
Indien John van tyd tot tyd sy versekeringsmaatskappy gekontak het om die versekerde bedrag van sy huis te verhoog tot die werklike markwaarde, sou die versekeringsdekking op sy huis meer in lyn met sy werklike markwaarde van R100 000 gewees het toe sy huis afgebrand het. Sy premies sou van tyd tot tyd verhoog het om die toename in die versekerde bedrag te weerspieël.
Albei bogenoemde scenario’s illustreer dieselfde feit: dit is uiters noodsaaklik dat u versekeringsmaatskappy akkurate en opgedateerde inligting het waarvolgens hulle die bedrag van u versekeringsdekking en –premies kan bepaal. Aan die einde van die dag is dit u verantwoordelikheid om die markwaarde van u bates dop te hou en u versekeraar in kennis te stel van enige veranderings in die markwaarde wat ‘n aanpassing in die versekerde waarde van die bate mag vereis.
Hierdie artikel bevat slegs algemene inligting en moenie gebruik of beskou word as professionele advies nie. Geen aanspreeklikheid word aanvaar vir enige foute of weglatings of vir enige verlies of skade weens vertroue op hierdie inligting nie. Raadpleeg altyd u finansiële raadgewer vir spesifieke en gedetailleerde inligting.
Toegang verkry op 18 September 2015
SAIA Verbruikers Opvoedingspamflet geskryf deur Denis Beckitt (Titel direk vertaal uit Engels)
July 30, 2015 / nitascha / 0 Comments
Omset (verkope) minus die direkte koste (koste van verkope) aangegaan in die produksieproses om die produk te vervaardig/die proses om die diens te lewer.
ŉ Bruto winsmarge (%) kan as volg bereken word:
Hierdie artikel is ŉ algemene inligtingsblad en moet nie as professionele advies beskou word nie. Geen verantwoordelikheid word aanvaar vir enige foute, verlies of skade wat ondervind word as gevolg van die gebruik van die artikel nie. Kontak altyd ŉ finansiële raadgewer vir spesifieke en gedetailleerde raad.
Maak jy gebruik van ‘n maandelikse finansiële kontrolelys? Indien nie, kan jy dalk belangrike inligting oorsien.
Die primêre doel van ŉ besigheid is om ŉ positiewe kontantvloei te genereer sowel as om ŉ wins te toon. Daar is twee faktore wat beide die wins en die kontantvloei beïnvloed, naamlik geld wat invloei (inkomste) en geld wat uitvloei (uitgawes). Indien die inkomste meer as die uitgawes is, is die saak reg en die besigheid se toekoms lyk rooskleurig. Hierdie scenario verander egter aansienlik indien die uitgawes die inkomste oorskry.
Sal jy enigsins daarvan bewus wees indien jou besigheid nie ŉ wins toon nie, of nie genoeg kontant genereer om solvent te bly nie? Indien jy wel ŉ punt daarvan maak om die besigheidsyfers sporadies na te gaan, is dit moontlik dat jy mettertyd daarvan bewus sal word indien daar iets fout gaan met die besigheid se finansies, maar dit mag teen daardie tyd dalk reeds te laat wees om die fout reg te stel. Indien jy egter die besigheidsyfers getrou een of twee maal per maand nagaan, en vergelykings tussen die syfers van die onderskeie maande tref, sal jy probleme met die winsgewendheid en kontantvloei vinniger raaksien. Sodoende kan jy onmiddellik stappe neem om die probleem aan te spreek.
Deur maandeliks ondersoek na die stand van jou besigheid se finansies in te stel skep jy ŉ goeie besigheidspraktyk, wat jou as eienaar/bestuurder in staat sal stel om bewus te wees van wat in die besigheid aangaan. Dit is van uiterste belang om bewus te wees van wat in die besigheid gebeur, veral as jy nie self by die dag-tot-dag-bestuur van die besigheid betrokke is nie, of as jy take moet delegeer.
Die gebruik van ŉ kontrolelys, tesame met die akkurate interpretasie van die resultate daaruit, verskaf ŉ vinnige oorsig van die besigheid. Die belangrikste punte wat by die maandelikse finansiële kontrolelys ingesluit moet word is:
Verseker dat die rekenkundige sagteware opgedateer is
Maak seker dat finansiële data gereeld, en akkuraat, in die rekenkundige stelsel ingevoer word
Verseker dat voorraadopnames gereeld plaasvind, en dat die opnames ooreenstem met die rekenkundige voorraadsaldo. Dit is belangrik om ondersoek in te stel na verskille tussen getelde voorraad en die teoretiese voorraadsaldo soos dit op die rekenkundige stelsel voorkom. Wees veral op die uitkyk vir beskadigde en/of verouderde voorraad wat van die stelsel verwyder moet word.
Oorweeg dit om ŉ beleid in plek te stel wat verseker dat kliënte ŉ faktuur ontvang vir goedere en dienste gelewer sodra dit deur die kliënt ontvang is.
Gaan alle bank rekonsiliasies na (insluitend kleinkas en beleggings) en volg enige verskille of lank uitstaande items op die rekonsiliasiesop.
Gaan die debiteure rekonsiliasies na, en volg lank uitstaande bedrae op.
Gaan die krediteure rekonsiliasies na en vergelyk dit met die lys van goedgekeurde verskaffers. Volg ook lank uitstaande bedrae op.
Neem periodieke bate-opnames en vergelyk die resultate van die opnames met die vaste bate register.
Gaan salaris rekords na vir redelikheid van salarisaftrekkings, sowel as die tydige betaling van werknemersbelasting en WVF-bydraes, ens.
Stel ŉ begroting op vir ŉ vasgestelde toekomstige tydperk en vergelyk die werklike finansiële resultate met die begroting. Stel ondersoek in indien daar wesenlike verskille is tussen die begroting en werklike finansiële prestasie is maar hou ook ingedagte dat ‘n begroting ‘n vooruitskatting is en nooit 100% akkuraat kan wees nie. Indien daar veranderinge in die omstandighede van die besigheid is, behoort die begroting daarvoor aangepas te word.
Aanwysers van die finansiële welvaart van ‘n besigheid word bereken vanaf die besigheid se finansiële verslae en finansiële state. Indien jy weet hoe om hierdie aanwysers te interpreteer en dit maandeliks met mekaar vergelyk, sal jy neigings (“trends”) in die besigheid en bedryf kan begin identifiseer en vroegtydiggepaste stappe kan neem indien nodig.
Geen twee besighede se kontrolelyste sal presies dieselfde daar uitsien nie, aangesien elke besigheid uniek is. Wees bewus van die bostaande feit indien jy ŉ standaard kontrolelys gebruik wat nie vir jou spesifieke besigheid aangepas is nie. Laastens is dit belangrik dat jy weet hoe om die resultate te interpreteer wat jy uit die gebruik van die kontrolelys verkry. Sonder akkurate interpretasie van die resultate is die gebruik van die kontrolelys bloot ŉ mors van tyd.
Indien jy daarin sou belangstel om die gebruik van ŉ maandelikse finansiële kontrolelys in jou besigheid te implementeer, of om ŉ bestaande kontrolelys te verbeter en spesifiek vir jou besigheid aan te pas, kontak jou finansiële adviseur vir professionele bystand en raad wat spesifiek op jou besigheid van toepassing is.
• “Good practice checklist for small business” by CPA Australia
June 10, 2015 / nitascha / 0 Comments